યાદ રાખો, તમારું ફેસબુક ખાતું તમારું રૂપ સંતાડી શકે છે, પણ તમારી આંતરીક વિરૂપતા છુપાવી શક્તું નથી. કર્મનો સિદ્ધાંત અહીં પાયામાં છે, સ્ટેટસ અપડેટ કરો અને લાઈક અથવા કૉમેન્ટની ચિંતા ન કરો, તમને દૂર દૂર સુધી લાગતુ વળગતુ ન હોય એવા ફોટા અથવા ફકરાઓમાં તમને ‘ટૅગ’ કરનાર પ્રત્યે અથવા ‘શ્રી ફલાણા જ્ઞાતિ ફલાણા ગામ ઢીકણા ઢીકણા સમાજ યુવક મંડળ’ જેવા ધ્યેય વગરના ગૃપ બનાવી તમને તેમાં તરત સદસ્ય બનાવી દેનારને ફ્રેન્ડ લિસ્ટમાં રાખવો / રાખવી કે નહીં એ તમારે જ નક્કી કરવાનું છે. પણ એ યાદ રાખો કે તેમાં નિરપેક્ષ રહેવાથી તમને પણ તમારા ફોટાઓમાં તેમને ટૅગ કરવાનું અને ગૃપમાં તેને ઉમેરવાનું બાનાખત મળી જાય છે.